Foto: zet.hr



JUČER se u ZET-ovom autobusu na liniji 217 dogodio incident u kojem je vozač grubo izvrijeđao jednu od putnica, koja se javila redakciji Indexa i objasnila što se točno dogodilo.



"Doživjela sam izrazito grubo vrijeđanje i ponizavanje od vozača linije 217 u 11:40 u smjeru Kvaternikov trg.



Prvo me vrijeđao na temelju mog izgleda, govorio mi da skinem pirs sa usne jer cu umrijeti od toga i slične grozote da bi nakon toga prešao na ispitivanje jesam li krštena, idem li na misu i da će me moj zaručnik jednog dana ostaviti radi toga.

Ostala sam u apsolutnom šoku i nisam se mogla niti pomaknuti. Jedna draga gospođa je stala u moju obranu i navodno je to i snimila i jako sam joj zahvalana. Pa eto upozorite putnike da im za vožnju linijom 217 treba krsni list!", napisala nam je šokirana putnica.



U ZET-u su potvrdili da su zaprimili prijavu putnice te je odmah započet interni postupak utvrđivanja svih okolnosti ovog događaja. Putnici su se ispričali.



"ZET osuđuje svaki oblik incidentnog i diskriminirajućeg ponašanja. Zaprimivši dojavu, odmah smo utvrdili identitet vozača i započeli propisani interni postupak koji započinje utvrđivanjem okolnosti. S putnicom smo u dijalogu, a izražavamo žaljenje jer pojedinačni slučajevi i osobe ugrožavaju reputaciju Podružnice i profesionalizam većine kolega. Ipak, ne bih spekulirao prije prikupljanja svih relevantnih činjenica, što naš protokol propisuje", kazao je za Index glasnogovornik ZET-a Tomislav Jurić.